**príhovor rektora**

**na slávnostnom otvorení akademického roka 2017/18 na UJS**

**dňa 14. 9. 2017**

 Vážení hostia,

srdečne Vás vítam na slávnostnom otvorení akademického roka 2017/18 na Univerzite J. Selyeho, ktoré sa uskutoční v poradí už 14-krát na našej univerzite. Ďakujem, že ste prijali naše pozvanie, aby ste spoločne s nami oslávili tento vzácny deň. Vaša prítomnosť na tomto podujatí umocňuje slávnostnú atmosféru dnešného dňa. Prihovorím sa Vám po prvýkrát ako rektor, a tým pádom sa vlastne aj ja nachádzam v podobnej situácii, ako Vy, milí naši prváci. Keďže som funkciu rektora prevzal 1. februára t. r., vďaka a uznanie za výsledky dosiahnuté v období, ktoré predchádzalo môjmu vymenovaniu, patrí môjmu predchodcovi, súčasnému prorektorovi pánovi Jánosovi Tóthovi. „*Bez minulosti nejestvuje budúcnosť, a čím je tvoja minulosť bohatšia, o to budeš mať viac možností pridŕžať sa budúcnosti” –* vyjadril sa maďarský poet Mihály Babits.

Pokračujúc v tejto myšlienkovej rovine mi dovoľte, prosím, aby som Vás oboznámil s najdôležitejšími udalosťami, ktoré sa udiali v predchádzajúcom akademickom roku na našej univerzite.

9. novembra 2016 v rámci Týždňa vedy a techniky sa uskutočnilo rozšírené zasadnutie Vedeckej rady UJS, spojené s historicky prvým slávnostným odovzdaním čestného titulu „doctor honoris causa” na našej univerzite. Prvým nositeľom vzácneho titulu sa stal významný matematik, akademik, profesor Kálmán Győry, ktorý bol ocenený za jeho mimoriadne zásluhy o rozvoj vedy a techniky doma i v zahraničí. V novembri sme spoločne s Radou pre Študentskú vedeckú odbornú činnosť (ŠVOČ), za účasti 35 mladých vedcov zorganizovali XI. ročník ŠVOČ pre študentov maďarskej národnosti, študujúcich na slovenských a českých univerzitách, pričom vedecké práce boli hodnotené v 5 sekciách. Koncom novembra sa v našej inštitúcii uskutočnil Európsky informačný deň, ktorého čestným hosťom bol József Nagy, poslanec EP. V decembri sme ponúkli priestor pre dve prednášky významných osôb. Prvým prednášateľom bol rektor univerzity Eötvös Loránd Tudományegyetem (ELTE -Budapest) Barna Mezey, ktorý predniesol prednášku na tému od Trnavy po Budapešť, v ktorej oboznámil prítomných s históriou prvej univerzity na území vtedajšieho Uhorska. Ďalším prednášajúcim bol László Csorba, jeho prednáška sa uskutočnila v rámci spomienkového roka na Istvána Széchenyiho, zakladateľa Maďarskej akadémie vied. V januári t. r. sme usporiadali tradičný univerzitný ples a pripomenuli sme si 110. výročie narodenia Hansa Selyeho. Na jeho počesť UJS otvorila stálu výstavu s názvom *Hans Selye: Vznik a základy stresu*. Cieľom výstavy je oboznámiť záujemcov s výskumom tohto významného vedca, po ktorom je pomenovaná naša univerzita, zachovanie jeho diela a sprístupnenie širokej verejnosti. Aj tento rok sme privítali záujemcov o štúdium na našej univerzite počas Dňa otvorených dverí 14. februára zaujímavými programami a informačnými stánkami. Podujatia sa zúčastnilo približne 600 návštevníkov, veľmi ma teší, že mnohých z nich môžeme teraz pozdraviť ako našich študentov - prvoročiakov. V marci sme privítali na akademickej pôde podpredsedu NR SR Bélu Bugára a poslanca NR SR Tibora Bastrnáka. V apríli sa uskutočnil 13. ročník Komárňanských univerzitných dní, ktorého sprievodné podujatia sa tešili veľkej návštevnosti. Na udalosti vystúpil s plenárnou prednáškou aj Péter Szilágyi, zástupca štátneho tajomníka zodpovedného pre národnú politiku Maďarska. Súčasťou tohto podujatia bolo aj univerzitné kolo ŠVOČ, do ktorého sa naši študenti – budúci nádejní vedci - zapojili formou zaujímavých vedeckých prác. V máji sme sa zúčastnili výjazdového rokovania v rámci programu Erasmus s cieľom vyhodnotiť končiaci sa projekt Erasmus+ na našej univerzite. Vysokoškolskí učitelia a študenti UJS sa podelili so svojimi skúsenosťami a zážitkami, ktoré nadobudli počas mobilít na zahraničných univerzitách. Od 27. do 30. júna sa na našej univerzite uskutočnilo významné podujatie; University of California/Irvine, School of Medicine spoločne s UJS a ďalšími významnými medzinárodnými organizáciami usporiadala akreditovaný kurz v jazyku anglickom s názvom *Summer School on Stress.* Začiatkom júla sa uskutočnil *1. Metodický deň chémie*, zameraný na odborné vzdelávanie učiteľov chémie nášho regiónu. Pri príležitosti ukončenia akademického roka a semestra sa v polovici júla zamestnanci UJS zúčastnili neformálneho posedenia formou záhradnej párty. V mesiacoch jún a júl sa konali slávnostné promócie, na ktorých prevzali naši absolventi svoje diplomy. Letné obdobie už tradične patrilo prípravám na nový akademický rok. Naším posledným podujatím, ktoré sa skončilo včera, bola dvojdňová *Medzinárodná vedecká konferencia* (v poradí IX*.* na UJS), s názvom *„Hodnota, kvalita a konkurencieschopnosť – výzvy 21. storočia“.* Konferencie sa zúčastnilo 130 prednášateľov s prednáškami,  v konferenčnom  zborníku sme publikovali takmer 160 publikácií.

Vážené dámy a páni, milí hostia! Popri už spomínaných udalostiach si však dovoľujem vysloviť presvedčenie, že najdôležitejším výsledkom predošlého akademického roka bolo úspešné ukončenie procesu komplexnej akreditácie. Nezabudnuteľným dňom sa pre nás stal 29. máj t. r., keď nám bolo doručené rozhodnutie ministra školstva o začlenení UJS medzi slovenské univerzitné vysoké školy. Výsledky akreditácie sú dôležitým míľnikom v živote našej inštitúcie a obrovským krokom pre jedinú univerzitu s právnou subjektivitou na Slovensku, ktorá zabezpečuje vzdelávanie v jazyku národnostnej menšiny. Dovoľte mi, aby som sa i touto cestou poďakoval vedúcim predstaviteľom, učiteľom a zamestnancom našej univerzity za tento výsledok. Zvlášť sa chcem poďakovať Vláde Slovenskej republiky a Maďarska za morálnu a finančnú podporu.  Ďalej nadáciám, medzi inými Bethlen Gábor Alapkezelő Zrt. a Pallas Athene Domus Concordiae Alapítvány, ktoré popri dotácii zo štátneho rozpočtu SR výrazne prispeli k rozvoju a financovaniu jednotlivých činností na našej univerzite. UJS za svojej existencie prvýkrát splnila akreditačné kritériá potrebné pre jej začlenenie medzi univerzitné VŠ, čím potvrdila opodstatnenosť a svoje miesto medzi univerzitnými vysokými školami na Slovensku. Už som niekoľkokrát vyslovil a teraz by som chcel opätovne zdôrazniť: tento výsledok pociťujeme nie iba ako úspech UJS, ale všetkých tu žijúcich občanov maďarskej národnosti!

Dámy a páni, vážené slávnostné zhromaždenie! Predchádzajúci rektor našej univerzity, János Tóth zaviedol tradíciu zverejnenia aktuálnych počtov študentov počas otvorenia akademického roka. Aj ja mienim pokračovať v tejto tradícii, a tak dovoľte mi, prosím, predložiť Vám stručný prehľad o vývoji počtu študentov UJS.

Na začiatku akademického roka 2017/18 sa na štúdium na UJS zapísalo 1704 študentov podľa jednotlivých stupňov nasledovne:

* 1. stupeň štúdia 1301 študentov
* 2. stupeň štúdia 364 študentov
* 3. stupeň štúdia 39 študentov.

Počet študentov na jednotlivých fakultách je nasledovný:

* Pedagogická fakulta 938 študentov
* Ekonomická fakulta 694 študentov
* Reformovaná teologická fakulta 72 študentov.

S potešením môžem konštatovať, vážení prítomní, že v počte študentov zapísaných na dennú formu štúdia evidujeme iba mierny pokles, čo vzhľadom na nepriaznivý demografický vývoj považujeme za pozitívny výsledok.

Rád by som Vás informoval aj o zámere UJS rozšíriť ponuku svojich študijných programov. V predchádzajúcom roku Óbudai Egyetem so sídlom v Budapešti a UJS vytvorili a predložili Akreditačnej komisii na akreditáciu spoločný magisterský študijný program s názvom „*Aplikovaná informatika”*, s univerzitou Szent István Egyetem so sídlom v Gödöllő vytvorila UJS spoločný bakalársky študijný program *„Rozvoj vidieka”.* Akreditácia uvedených spoločných študijných programov v súčasnosti prebieha. Ďalej boli vypracované a predložené na akreditáciu nasledovné študijné programy UJS: *Predškolská a elementárna pedagogika* (3. st. štúdia), neučiteľský študijný program *Maďarský jazyk a literatúra* na 2. st. štúdia a *Pedagogika a vychovávateľstvo* na 1. st. štúdia. Veríme, že Akreditačná komisia posúdi kladne naše žiadosti a bude nám udelené právo uskutočňovať štúdium v uvedených študijných programoch, čím by sme vytvorili väčší priestor pre uchádzačov o štúdium zo Slovenska i zo zahraničia.

Vážené dámy a páni! Počas predchádzajúcich rokov sme Vás mohli informovať o významných výsledkoch vedecko-pedagogických zamestnancov našej univerzity, dosiahnutých v oblasti publikačných výstupov. Vďaka cielenej a plánovanej vedeckej činnosti sa naša ustanovizeň pravidelne, z roka na rok umiestňuje na popredných priečkach v hodnotení publikačnej činnosti na prepočítaný počet zamestnancov verejných vysokých škôl. Nebolo tomu inak ani v poslednom akademickom roku, a pedagogickí zamestnanci UJS aj v budúcnosti urobia všetko v záujme toho, aby univerzita túto poprednú pozíciu obhájila i naďalej.

 Vedeckovýskumné úspechy by však nebolo možné dosiahnuť bez potrebného technického a infraštrukturálneho rozvoja a investícií, a preto vedenie univerzity sa aj v predchádzajúcom roku osobitne venovalo tejto oblasti. S potešením Vás môžem informovať o tom, že Vláda Maďarska za účelom odkúpenia prístavby Študentského domova Čajka 2, ktorá je prepojená na Študentský domov Čajka, uvoľnila pre UJS účelovú dotáciu vo výške viac ako 3 milióny eur. Touto novozískanou nehnuteľnosťou vytvorí univerzita pre našich študentov v bezprostrednej blízkosti Pedagogickej fakulty moderne, komplexne vybudovaný campus aj spolu s novým športovým areálom. Vďaka finančnej podpore nadácie Pallas Athene Domus Concordiae (PADOC) vo výške 308 tis. € môže naša ustanovizeň rozšíriť svoje vedeckovýskumné aktivity v oblasti prírodných a ekonomických vied a informatiky. Univerzita uvedenú dotáciu, okrem iného, využije na finančnú podporu doktorandov Ekonomickej fakulty, na zabezpečenie účasti vedecko-pedagogických zamestnancov na vedeckých konferenciách a na podporu publikovania vedeckých výstupov. V prvom polroku 2017 - taktiež zásluhou nadácie PADOC - boli na UJS vypracované e-laerningové študijné materiály a realizované ďalšie rozvojové opatrenia v Inteligentnom robotickom centre EF UJS a v Supramolekulovom a nanotechnologickom laboratóriu PF UJS v celkovej výške 40 tis. €. Z účelovej dotácie z rozpočtu MŠVVaŠ SR bude realizovaná výmena výťahov v Študentskom domove Čajka v hodnote vyše 72 tis. €, vybudovaná nová protipožiarna ochrana v budove Pedagogickej fakulty za vyše 32 tis. € a bola realizovaná obnova a modernizácia sieťovej infraštruktúry a WiFi siete v budovách UJS v hodnote vyše 30 tis. €. Vlani po zániku neziskovej organizácie Pro Selye Univerzitas prešla do vlastníctva UJS historická budova Lehár a budova Ekonomickej fakulty v celkovej hodnote 1,3 mil. €.

Po odznených informáciách teraz, milí študenti prvého ročníka, moje slová budú patriť Vám. V prvom rade by som Vám chcel úprimne zablahoželať k Vášmu prijatiu na UJS, vďaka čomu Vás teraz môžem privítať v našej aule. O chvíľu, po zložení slávnostného sľubu a imatrikulácii, sa stanete naším študentom a plnohodnotným členom akademickej obce našej alma mater. Do Vášho života prichádza nové, doposiaľ neznáme obdobie, s novým prostredím, novými priateľmi a učiteľmi, veľké množstvo nových informácií, atď. Určite sú medzi Vami aj takí študenti, ktorí sa prvýkrát dostanú ďaleko od domova, od svojej rodiny - pre nich zaiste nebude ľahká integrácia do nového prostredia. So svojimi problémami a starosťami sa však môžete obrátiť na svojich učiteľov, skúsenejších študentov vyšších ročníkov a Študentskú samosprávu, ktorej členovia Vám veľmi radi pomôžu. V mene vedúcich predstaviteľov a učiteľov našej inštitúcie Vás ubezpečujem, že k Vášmu úspešnému štúdiu Vám podáme pomocnú ruku a poskytneme pomoc, ktorá je v našich silách. Po slávnostnom otvorení akademického roka sa začne výučba, ktorú zakrátko vystrieda namáhavé skúškové obdobie. Úprimne Vám prajem, aby sa Vám podarilo docieliť harmonický súlad medzi povinnosťami a zábavou, aby ste sa stali súčasťou univerzitných tradícií ale i kultúrnych a spoločenských podujatí ponúkaných mestom Komárno. Verím, že sa Vám podarí spoznať a prežiť strhujúcu atmosféru UJS a zaujímavý univerzitný život. Buďte otvorení všetkým intelektuálnym vplyvom, dodržiavajte morálne zásady a normy a praktizujte múdrosť mladých liet, pretože podľa Svätého písma „*Múdrosťou buduje sa dom a rozumnosťou býva upevňovaný. Vedomosťou sa naplňujú komory všakovým hodnotným a krásnym imaním.”* K Vášmu štúdiu Vám želám vhodnú angažovanosť, vytrvalú usilovnosť a nezabudnuteľné zážitky. Na záver, prijmite, prosím nasledovné poučenie od významného maďarského básnika Ferenca Kölcseyho: *„Najkrajším vekom ľudstva sú roky mladosti. Putá, ktoré sa vytvárajú za mlada, sú večné, neroztrhnú sa nikdy, pretože vtedy sme priateľov nevyhľadávali po svete, ale vo svojich priateľoch sme našli celý svet”.*

Milí hostia, dámy a páni!

 Na prahu akademického roka 2017/18 Vám v mene akademickej obce a zamestnancov univerzity ďakujem za pomoc a dôveru prejavenú našej univerzite. Na záver si Vám dovoľujem zapriať pevné zdravie a úspešné nové akademické obdobie!

 V zmysle týchto myšlienok otváram akademický rok 2017/2018 na Univerzite J. Selyeho.